Source: https://www.socpoist.sk/2074-menu/55358s?prm2=47819&sword=&insurance_kind=204&target_group=0&life_sit=0&kriterium=all&page=8
Timestamp: 2020-02-18 01:34:35+00:00

Document:
04.11.2011 | Dôchodkové poistenie	| Zamestnávateľ
Ako sa vykazujú v evidenčnom liste dôchodkového poistenia prestoje platené priemerom 100% alebo 60%? Patria do vylúčitelných dôb alebo nie?
Na evidenčnom iste dôchodkového poistenia sa uvádzajú údaje potrebné na účely dôchodkového poistenia nielen podľa zákona č. 461/2003 Z. z. o sociálnom poistení v znení neskorších predpisov, ale aj podľa predpisov účinných do 31. decembra 2003. Sociálna poisťovňa totiž musí mať k dispozícii príslušné údaje na určenie sumy dôchodku aj podľa predpisov účinných do 31. decembra 2003 i po tomto dátume z dôvodov, ktoré vyplývajú z ustanovenia § 261 ods. 1, § 273 ods. 2 a § 274 zákona č. 461/2003 Z. z. Preto je v § 290 ods. 1 zákona č. 461/2003 Z. z. ustanovená povinnosť zamestnávateľa viesť a predkladať evidenčné listy dôchodkového zabezpečenia do 31. decembra 2023 podľa predpisov účinných do 31. decembra 2003 pre zamestnancov narodených pred 1. januárom 1985. Aby však zamestnávatelia nemuseli súčasne vypĺňať a predkladať dve tlačivá, nakoľko mnohé údaje by boli uvádzané duplicitne, príslušné rubriky evidenčného listu sú vyhotovené tak, aby na tomto tlačive mohli byť uvedené aj údaje podľa predpisov účinných do 31. decembra 2003. Ide konkrétne o rubriky „VZ počas vylúč. dôb” a „Kal. dni vylúč. dôb”.
V rubrike „VZ počas vylúč. dôb” sa uvedie vymeriavací základ v dvoch konkrétnych prípadoch. V prvom prípade ide o vymeriavací základ dosiahnutý počas poskytovania vyrovnávacej dávky (predtým vyrovnávací príspevok v tehotenstve a materstve) a v druhom prípade o náhradu mzdy z vážnych prevádzkových dôvodov, pre ktoré zamestnávateľ nemôže prideľovať zamestnancovi prácu, ktorá bola poskytnutá podľa § 142 ods. 4 Zákonníka práce. Poznamenávame, že sumu dosiahnutého vymeriavacieho základu ako aj náhrady mzdy je potrebné v súlade s § 138 ods. 1 zákona č. 461/2003 Z. z. v znení neskorších predpisov započítať aj do vymeriavacieho základu uvedeného v rubrike „VZ” (na určenie sumy dôchodku podľa zákona č. 461/2003 Z. z. v znení neskorších predpisov), rovnako ako aj ostatné náhrady mzdy pri prekážkach v práci podľa osobitného predpisu (napr. § 136 až 144 Zákonníka práce v znení zákona č. 210/2003 Z. z.).
V rubrike „Kal. dni vylúč. dôb” sa počtom kalendárnych dní uvádzajú doby, ktoré sa vylučujú pri zisťovaní priemerného mesačného zárobku, uvedené v § 3 ods. 7 vyhlášky Ministerstva práce, sociálnych vecí a rodiny Slovenskej republiky č. 290/1994 Z. z., ktorou sa vykonávajú niektoré ustanovenia zákona o sociálnom zabezpečení. Medzi tieto doby patrí aj obdobie, počas ktorého sa občanovi poskytovala náhrada mzdy z vážnych prevádzkových dôvodov, pre ktoré organizácia nemôže poskytovať pracovníkovi prácu (§ 130 ods. 3 Zákonníka práce; v súčasnosti § 142 ods. 4 Zákonníka práce).
Pokiaľ ide o poskytnutie náhrady mzdy podľa § 142 ods. 1 Zákonníka práce a taktiež podľa § 142 ods. 2 a 3 Zákonníka práce, započítajú sa len do sumy vymeriavacieho základu uvedeného v rubrike „VZ”. V rubrike „VZ počas vylúč. dôb” ich nemožno započítať do sumy vymeriavacieho základu a rovnako nemožno vykázať ani obdobie poskytovania týchto náhrad počtom kalendárnych dní v rubrike „Kal. dni vylúč. dôb”, pretože v týchto prípadoch nejde o doby uvedené v § 3 ods. 7 vyhlášky Ministerstva práce, sociálnych vecí a rodiny Slovenskej republiky č. 290/1994 Z. z., ktorou sa vykonávajú niektoré ustanovenia zákona o sociálnom zabezpečení.

References: § 261
 § 273
 § 274
 § 290
 § 142
 § 138
 § 136
 § 3
 § 142
 § 142
 § 142
 § 3